Johannes Bertus de Villiers is 'n Afrikaanse joernalis en skrywer oor die bonatuurlike. Johannes Bertus de Villiers is op 5 Julie 1976 gebore. Sy pa Danny is 'n rekenmeester en ma Marita 'n oud-onderwyseres. Hy het 'n broer en 'n suster. Vanaf 1996 studeer hy aan die Universiteit van Stellenbosch, waar hy in 1998–99 B.A.- en B.A. Honneurs-grade in Joernalistiek en in 2008 'n M.A.-graad in Antieke Studies verwerf. In 2001 sluit hy by die redaksie van Die Burger aan, waar hy tot 2006 as subredakteur, hoofsubredakteur en algemene verslaggewer werksaam is. Van Julie 2009 tot Desember 2012 is hy verslaggewer by Media24, hoofsaaklik die Sondagkoerant Rapport, en bly in 'n woonstel in Roodepoort. Hierna aanvaar hy in Desember 2012 'n pos as lektor in Joernalistiek aan die Universiteit van Stellenbosch wat hy tot Desember 2014 beklee. Vanaf Januarie 2015 is hy as joernalis werksaam by Huisgenoot. Sy belangstelling in die Ooste neem hom meermale na Indonesië en hy spandeer ook onder meer twee weke in 'n monnike-klooster in Burma in Suidoos-Asië.